Kuchli shamol Buxoro va Qashqadaryoda neft va gaz korxonalarining ishi to‘xtab qolishiga sabab bo‘ldi

Buxoro, Navoiy va Qashqadaryo viloyatlari hududida 27-aprel kuni kechqurun kuzatilgan kuchli shamol va yog‘ingarchilik “O‘zbekneftgaz” kompaniyasi tizimidagi ishlab chiqarish korxonalari faoliyatiga ham salbiy ta’sir ko‘rsatdi. Bu haqda kompaniya tomonidan ma’lum qilindi.

Xabar berilishicha, 27-aprel kuni soat 20:20 da kuchli shamol oqimi kelishi natijasida Qashqadaryo viloyatida joylashgan “Muborak neft va gaz qazib chiqarish boshqarmasi”ga qarashli “Alan” konining siquv kompressor stansiyasidagi ikkita gaz haydash agregati va “Ko‘kdumaloq” konining 2-yig‘ish joyidagi bitta gaz haydash agregati avariya holatida to‘xtab qolgan.
Shu kuni soat 21:55 da “Ko‘kdumaloq” konining 2-yig‘ish joyidagi gaz haydash agregati, soat 22:00 da esa “Alan” konining siquv kompressor stansiyasidagi to‘xtab qolgan ikkita gaz haydash agregatining biri ishga tushirildi. 28-aprel kuni soat 01:45 da esa “Alan” konidagi to‘xtab qolgan ikkinchi gaz haydash agregatining faoliyati ham qayta tiklandi.
Buxoro viloyatida joylashgan “Gazli neft va gaz qazib chiqarish boshqarmasi”ga qarashli “Uchqir” gazni oltingugurtdan tozalash qurilmasining beshta texnologik tarmog‘i va “Uchqir” qurilmasiga yuqori bosimli bug‘ yetkazib beruvchi qozonxonadagi beshta qozon 27-aprel kuni soat 20:35 da avariya holatida to‘xtab qolgan.
Ma’lum qilinishicha, hozirga qadar elektr ta’minotidagi uzilishlar sababli “Gazli neft va gaz qazib chiqarish boshqarmasi”ga qarashli qurilmalar faoliyati tiklangani yo‘q.
Shuningdek, 27-aprel soat 21:37 da “Sho‘rtan neft va gaz qazib chiqarish boshqarmasi”ga qarashli stansiyalarda sakkizta gaz haydash agregati ishlashdan to‘xtagan. 28-aprel kuni soat 03:50 ga qadar “Sho‘rtan neft va gaz qazib chiqarish boshqarmasi”ga qarashli barcha texnologik qurilmalarning ish faoliyati qayta tiklangan va ular bir maromda ishlamoqda.
Ta’kidlanishicha, “O‘zbekiston milliy elektr tarmoqlari” kompaniyasi tasarrufidagi filial hamda yuqori kuchlanishli podstansiyalarda xizmat vazifasini olib boruvchi mutaxassislar bilan hamkorlikda elektr ta’minotini tiklash hamda kuchli shamol oqibatida yetkazilgan zarar oqibatlarini bartaraf etish ishlari olib borilmoqda.
Eslatib o‘tamiz, Buxoroda yuz bergan kuchli shamol oqibatida bir kishi halok bo‘ldi, 41 kishi jarohatlandi. Kuchli shamoldan so‘ng Buxoro, Navoiy, Sirdaryo va Samarqanddagi salkam 140 ming xonadon gazsiz qoldi. Buxoro kuchli shamoldan so‘ng elektr ta’minotida eng katta talafot ko‘rgan hudud bo‘lib turibdi. Bosh prokuratura Buxorodagi kuchli shamol oqibatlari bo‘yicha tergovga qadar tekshiruv o‘tkazmoqda.
O‘zbekiston Prezidenti Shavkat Mirziyoyev Buxoroda yuz bergan kuchli shamol oqibatlarini ko‘zdan kechirish uchun viloyatga tashrif buyurdi hamda Olot va Qorako‘lda tabiiy ofat oqibatlarini ko‘zdan kechirdi.
Ma’lum bo‘lishicha, 27-aprel shamolidan so‘ng Qorako‘l va Olot tumanlari bilan aloqa uzilib qolgan. Internetda traktor tirkamasida Buxoro shahri tomon ketayotgan qorako‘lliklar videosi paydo bo‘ldi. Favqulodda vaziyatlar vazirligi mazkur videoga izoh berdi. Unga ko‘ra, Qorako‘l va Olotda toshqin haqida asossiz mish-mish tarqalgan.
Bundan tashqari, Buxoroda kuchli shamoldan so‘ng 415 ta avtomobilga jiddiy zarar yetgani ma’lum qilindi.
 “Avval ustiga daraxt ag‘darilgan, so‘ng bo‘yniga elektr simi o‘ralashib qolgan”. Buxoroda kuchli shamol qurboniga aylangan fuqaro o‘limining tafsilotlari ma’lum qilindi